Mitmekülgne keskkonnasäästlikkusele keskenduv programm hõlmab nii loenguid, filmiseansse, teatrietendust, töötube kui ka tegevusi värskes õhus.

Õhtu algab loenguprogrammiga Hurda saalis. Seejärel vestab kolonelleitnant Mart Mikkelsaar muuseumi välialal 1993. aasta Raadi lennuvälja lugusid ning demineerijad näitavad, kuidas maastikul asetsevad lõhkekehad välja paistavad.

Muuseumi teemaparki istutatakse Eestis aretatud sirelisorte, et täiendada alal juba kasvavat Eesti sordiaretajate viljapuude kollektsiooni. Külas on ning istutamist juhendab Eesti üks tuntumaid sireliaretajaid Aavo Mägi.

Filmiprogramm Maailmafilmi saalis toob algusega kl 18.30 publiku ette kaks dokumentaalfilmi loodus- ja keskkonnasäästlikkusest toidukultuuris. Kell 20 etendub teatrisaalis teatri Must Kast lavastus "Prohvet", mis käsitleb eksistentsiaalseid teemasid inimese elust planeedil Maa. Lisaks viib ERM läbi töötube ning giidituure näitustel.

Loe lähemalt Facebookist.

Tänavune Teadlaste Öö festival toimub 27.-29. septembrini üle terve Eesti. Festival kulmineerub reedel üle-euroopalise teadlaste ööga.